דר' אורי לוי [[1]](#footnote-1)

פוריה עילית, ד.נ. גליל תחתון 15208

טל: 04-6750856

פקס: 04-6750855

דאר אלקטרוני: dr.urilevy@gmail.com

כתובת אתר אינטרנט: [www.drurilevy.org.il](http://www.drurilevy.org.il)

**הלכות טבילה תקינה של אישה אחר וויסתה**

אחר שפסק הווסת, עושה האישה הפסק טהרה ויש בכך שיטות מחמירות שונות חסרות כל בסיס הלכתי, ראה מאמרי "בדיקת טהרה".

והרי הלכות משנה תורה בנדון:

מקוואות א,ז:

*כל הטובל צריך שיטבול כל גופו כשהוא ערום, בבת אחת. ואם היה בעל שיער, יטביל כל שיער ראשו; והרי הוא כגופו, דין תורה. וכל הטמאים שטבלו בבגדיהם, עלתה להן טבילה--מפני שהמים באין בהן, אינן חוצצין. וכן הנידה שטבלה בבגדיה, מותרת לבעלה.*

מקוואות א,ח:

*כל הטובל צריך להתכוון לטבילה; ואם לא נתכוון, עלתה לו טבילה לחולין. אפילו נידה שטבלה בלא כוונה, כגון שנפלה לתוך המים או ירדה להקר--הרי זו מותרת לבעלה; אבל לתרומה וקדשים--אינה טהורה, עד שתטבול בכוונה.*

מקוואות א,ט:

*הכופת ידיו ורגליו, וישב לו באמת המים--אם נכנסו מים דרך כולו, טהור. הקופץ לתוך המקוה, הרי זה מגונה. והטובל פעמיים במקוה, הרי זה מגונה. והאומר לחברו כבוש ידך עליי במקוה, הרי זה מגונה.*

מקוואות א,י:

*בית הסתרים ובית הקמטים, אינן צריכין שיבואו בהן המים: שנאמר "וידיו לא שטף במים" (ויקרא טו,יא), אברים הנראים בלבד. ואף על פי כן צריכין להיות ראויין שיבואו בהן המים, ולא יהיה בהן דבר חוצץ. לפיכך אמרו חכמים לעולם ילמד אדם בתוך ביתו, שתהיה אישה מדיחה קמטיה במים ואחר כך תטבול. האישה טובלת כדרך גדילתה כאורגת, וכמניקה את בנה.*

מקוואות א,יא:

*אישה אינה טובלת בנמל, מפני שמתביישת מבני אדם ואינה טובלת כהוגן; ואם הקיף לה מפץ וכיוצא בו כדי להצניעה, טובלת בנמל. ולא תטבול על גבי כלי חרס או סל וכיוצא בהן, מפני שהיא מפחדת ולא תעלה לה טבילה.*

מקוואות א,יב:

*אחד האדם ואחד הכלים, לא יהיה דבר חוצץ בינם לבין המים: כגון שהיה בצק או טיט מודבק על בשר האדם, או על גוף הכלי--הרי זה טמא כשהיה, ולא עלתה להן טבילה.*

מקוואות א,יג:

*דבר תורה: אם היה דבר החוצץ חופה את רוב האדם, או רוב הכלי--לא עלתה להן טבילה. והוא שיהיה האדם מקפיד עליו, ורוצה להעבירו; אבל אם אינו מקפיד עליו, ולא שם אותו על לב בין עבר בין לא עבר--אינו חוצץ, ואף על פי שהוא חופה את רובו. וכן אם היה חופה מיעוטו--אינו חוצץ, אף על פי שהוא מקפיד עליו.*

מקוואות א,יד:

*מדברי סופרים: שכל דבר החוצץ--אם היה מקפיד עליו--לא עלתה לו טבילה, אף על פי שהוא על מיעוטו; גזירה, משום רובו. וכל דבר החוצץ--אם היה חופה את רובו--לא עלתה לו טבילה, אף על פי שאינו מקפיד עליו; גזירה, משום רובו המקפיד עליו.*

מקוואות א,טו:

*נמצאת אומר שאם היה על בשר האדם או על גוף הכלי דבר מדברים החוצצין, כגון בצק וזפת וכיוצא בהן--אפילו טיפה כחרדל, והוא מקפיד עליה--לא עלתה לו טבילה; ואם אינו מקפיד עליה--עלתה לו טבילה, אלא אם כן היה חופה את רוב הכלי או רוב האדם כמו שביארנו.*

נתבונן בבירור מאיר עיניים של תקיפות ***טבילה עם תפרים של ניתוח שעתידים לצאת***. אמש פנה אלי רב משה אלחרר שליט"א בשאלה: אישה עברה ניתוח ויש לה תפרים שלא נמסים שיוצאו בעוד מספר ימים, האם יכולה לטבול ?

תשובתי אחר ששוחחתי איתה, היתה שכיוון שאינה מקפידה על הוצאתם, הרי זה מיעוט הגוף שאינה מקפידה ומותרת לטבול.

הרב דר' מרדכי הלפרין טען שכיוון שצריך להוציא את החוטים לבל יגרמו זהום במשך הזמן הרי הם דבר שמקפידים עליהם ולכן לא מותרת לטבול. הרב אלחרר נטה להחמיר.

הרב פרופסור דניאל הרשקוביץ שליט"א אמר מיד שכיוון שרוצה בחוטים כעת הרי הם כחלק מגופה ומותרת לטבול.

הרב זכריה בן שלמה אמר שיש 5 שיטות כל אחת אומרת פרק זמן אחר להשארות החוטים לעשותם קבע כדי שתוכל לטבול יש שנה, חצי שנה, חודש ושבוע. אבל הרב פיינשטיין אמר את אשר אמר רב דניאל ואמרתי גם אני. כעת רוצה האישה לטבול וכעת היא רוצה בחוטים. לכן הן נחשבים כגופה ומותרת לטבול. הודעתי זאת לרב מרדכי הלפרין ואמר שיבדוק עם עוד פוסקים.

תימצות ההלכות הנ"ל הלכה למעשה:

לפני הטבילה על האישה להסיר מגופה ומשערה כל דבר שדבק בגוף או בשער, אשר היא מקפידה שלא יהיה על גופה או שערה. וצריכה לטבול במקוה טהרה את כל גופה ושערה בבת אחת ולא יותר מפעם אחת, ובכך עלתה לה טבילה והיא טהורה לבעלה.

1. **דר' אורי לוי**, MD Lic. es Sciences רופא תכנון משפחה, מוסמך על ידי ה- Joint Committee on Contraception באנגליה, ללמד רופאים ואחיות תכנון משפחה. בעבר: Fellow of the Faculty of Sexual and Reproductive Health Care of the RCOG (בעברית: עמית הפקולטה לבריאות המין והרבייה של הקולג' המלכותי למיילדים וגניקולוגים באנגליה FFSRH וגם מומחה לרפואת ילדים). [↑](#footnote-ref-1)